Պարտուէ՛ երբեմն, որպէսզի օգտուիս պարտութեան ընձեռած բարիքներէն ու նոր յաջողութիւններու համար բացուած առիթներէն: Պարտութիւնը խորքին մէջ լա՜յն դուռ է դիմացդ բացուած, որուն մուտքի բաժինը կրնայ այնքան ալ տպաւորիչ ու լուսաւոր չըլլալ, սակայն ներսի սրահներն ու սենեակները լաւ կահաւորուած են, իսկ ամէնէն կարեւորը, անոնք ունին բարձրադիր ու շատ լուսաւոր պատուհաններ եւ յոյսի պայծառ դռներ: